UAC ได้ธุรกิจพลังงาน-UAPC หนุนรายได้ 9 เดือนพันลบ.
UAC ได้ธุรกิจพลังงาน-UAPC หนุนรายได้ 9 เดือนพันล้านบาท EBITDA เพิ่มขึ้น 53.54 ล้านบาท – รุกตลาดพลังงานทดแทนกลุ่ม CLMV ใน Q4/59
15 พ.ย. 2559

บริษัท ยูเอซี โกลบอล จำกัด (มหาชน) หรือ UAC เผยผลการดำเนินงานงวด 9 เดือนแรกปี 2559 บริษัทฯ มีรายได้รวม 1,009 ล้านบาท และมีกำไรสุทธิ 41.50 ล้านบาท จากการรับรู้รายได้ธุรกิจพลังงานทดแทน และธุรกิจของ UAPC เพิ่มขึ้นต่อเนื่อง ด้าน “ชัชพล ประสพโชค” กรรมการผู้จัดการ เผยไตรมาส 4/2559 เดินหน้าขยายธุรกิจเคมีภัณฑ์ และสรุปการลงทุนโครงการด้านพลังงาน และการทำการตลาดในกลุ่มประเทศCLMV
โดยนายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยถึงผลการดำเนินงานงวด 9 เดือนปี 2559 บริษัทฯมีรายได้รวม 1,009 ล้านบาท และมีกำไรสุทธิ 41.50 ล้านบาท โดยมีการรับรู้รายได้จากการลงทุนด้านพลังงานทดแทน บริษัทย่อย และรายได้ของบริษัท ยูเอซี แอ็ดวานซ์ โพลิเมอร์ แอนด์เคมิคัลส์ จำกัด (UAPC) เพิ่มขึ้น ส่งผลให้ EBITDA เท่ากับ 165.71 ล้านบาท เพิ่มขึ้น 53.54 ล้านบาท หรือเพิ่มขึ้น 48% เมื่อเทียบจากงวดเดียวกันของปีก่อน
ขณะที่ผลการดำเนินงานประจำงวดไตรมาส 3/2559 บริษัทฯมีรายได้รวม เท่ากับ 305.12 ล้านบาท ขาดทุนสุทธิในไตรมาสนี้ 37.65 ล้านบาท เนื่องจากรับรู้ผลขาดทุนจาก Inventory loss ในบริษัทร่วมทุน บริษัท บางจากไบโอฟูเอล จำกัด (BBF) ที่ได้รับผลกระทบจากการที่กรมธุรกิจพลังงานได้ปรับลดสัดส่วนไบโอดีเซลในน้ำมันดีเซล จาก B7 เป็น B5 และ B3 ซึ่งมีผลตั้งแต่วันที่ 25 กรกฎาคม 2559 และวันที่ 25 สิงหาคม 2559 ในขณะที่ EBITDA งวดไตรมาส 3/2559 อยู่ที่ 6.23 ล้านบาท จากการรับรู้รายได้จากการลงทุนด้านพลังงานทดแทน และบริษัทย่อยเพิ่มขึ้นรวมไปถึงรายได้ของบริษัท ยูเอซี แอ็ดวานซ์ โพลิเมอร์ แอนด์เคมิคัลส์ จำกัด (UAPC)          
สำหรับแผนการดำเนินธุรกิจในช่วงไตรมาส 4/2559 นั้น ยังคงมีการศึกษาการขยายการลงทุนทั้งในธุรกิจเดิม และธุรกิจใหม่อย่างต่อเนื่อง ทั้งในประเทศและต่างประเทศ โดยเฉพาะตลาด CLMV ที่มีโอกาสเติบโตได้สูงในอนาคต
 